CELEX: 32007R0438
Language: sk
Date: 2007-04-20 00:00:00
Title: Nariadenie Komisie (ES) č. 438/2007 z  20. apríla 2007 týkajúce sa zatriedenia určitých druhov tovaru do kombinovanej nomenklatúry

21.4.2007   
            
            
               SK
            
            
               Úradný vestník Európskej únie
            
            
               L 104/18
            
         
      NARIADENIE KOMISIE (ES) č. 438/2007
   z 20. apríla 2007
   týkajúce sa zatriedenia určitých druhov tovaru do kombinovanej nomenklatúry
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (EHS) č. 2658/87 z 23. júla 1987 o tarifnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry priloženej k nariadeniu (EHS) č. 2658/87 je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               Nariadenie (EHS) č. 2658/87 stanovuje všeobecné pravidlá interpretácie kombinovanej nomenklatúry. Tieto pravidlá sa taktiež uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie delenie a ktorá je stanovená v osobitných ustanoveniach Spoločenstva s ohľadom na uplatňovanie tarifných a iných opatrení vzťahujúcich sa na obchod s tovarom.
            
         
               (3)
            
            
               Podľa vyššie uvedených všeobecných pravidiel by mal byť tovar opísaný v stĺpci 1 tabuľky uvedenej v prílohe zatriedený pod kód KN uvedený v stĺpci 2 na základe dôvodov uvedených v stĺpci 3.
            
         
               (4)
            
            
               Je potrebné zabezpečiť, aby sa na záväzné informácie o nomenklatúrnom zatriedení tovaru vydané colnými orgánmi členských štátov s ohľadom na zatriedenie tovaru do kombinovanej nomenklatúry, ktoré nie sú v súlade s týmto nariadením, mohol držiteľ naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre Colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe je v kombinovanej nomenklatúre zatriedený pod kód KN uvedený v stĺpci 2.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, sa možno odvolávať naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 20. apríla 2007
      
         
            Za Komisiu
         
         László KOVÁCS
         
         
            člen Komisie
         
      
   
   
      (1)  Ú. v. ES L 256, 7.9.1987, s. 1. Nariadenie naposledy zmenené a doplnené nariadením (ES) č. 301/2007 (Ú. v. EÚ L 81, 22.3.2007, s. 11).
   
      (2)  Ú. v. ES L 302, 19.10.1992, s. 1. Nariadenie naposledy zmenené a doplnené nariadením (ES) č. 1791/2006 (Ú. v. EÚ L 363, 20.12.2006, s. 1).
   
      PRÍLOHA
      
                  Opis tovaru
               
               
                  Zatriedenie
                  (kód KN)
               
               
                  Dôvody
               
            
                  (1)
               
               
                  (2)
               
               
                  (3)
               
            
                  Prípravok vo forme želatínových kapsúl. Každá kapsula obsahuje:
                  
                               
                           
                           
                              koenzým Q 10: 30 mg
                           
                        
                               
                           
                           
                              sójový olej: 178 mg
                           
                        
                               
                           
                           
                              sójový lecitín: 6,3 mg
                           
                        
                               
                           
                           
                              kokosový olej: 15,1 mg
                           
                        
                               
                           
                           
                              včelí vosk: 15,1 mg
                           
                        
                               
                           
                           
                              palmový olej: 45,5 mg
                           
                        Oleje a vosk prítomné v prípravku majú funkciu nosiča a plniva.
                  Výrobok je v balení na predaj v malom.
                  Podľa informácií na balení koenzým Q 10 má antioxidačné vlastnosti a používa sa ako doplnok pri poruchách obehovej sústavy.
               
               
                  2106 90 92
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 1 a) k 30. kapitole a znením kódov KN 2106, 2106 90 a 2106 90 92.
                  Výrobok je vylúčený z položky 1517, pretože oleje a vosk prítomné vo výrobku majú iba funkciu nosiča a plniva. Zatriedenie výrobku je dané koenzýmom Q 10, koncentrácia koenzýmu Q 10 v prípravku je oveľa vyššia, ako je jeho skutočná koncentrácia v rastlinných olejoch.
                  Výrobok nemôže byť zatriedený do 30. kapitoly, pretože odporúčaná dávka koenzýmu Q 10 nie je postačujúca na terapeutické alebo profylaktické účely.
                  Výrobok je zatriedený ako potravinový prípravok položky 2106.